U-I-130/09
Natisni
Opravilna št.:
U-I-130/09
Datum odločitve:
22. 10. 2009
ECLI:
ECLI:SI:USRS:2009:U.I.130.09
Akt:
Uredba o kriterijih za določitev višine položajnega dodatka za javne uslužbence (Uradni list RS, št. 57/08)
Izrek:
Pobuda za začetek postopka za oceno ustavnosti in zakonitosti Uredbe o kriterijih za določitev višine položajnega dodatka za javne uslužbence (Uradni list RS, št. 57/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Simona Žnidar, Radovljica
Datum vloge:
18. 5. 2009
Vrsta odločitve:
sklep
Vrsta rešitve:
zavrženje
Dokument:
US28866
Dokument v PDF obliki:
U-I-130-09.pdf
76 KB
Prenesite datoteko
U-I-130/09-4
22. 10. 2009
SKLEP
Ustavno sodišče je v postopku za preizkus pobude Simone Žnidar, Radovljica, na seji 22. oktobra 2009
sklenilo:
Pobuda za začetek postopka za oceno ustavnosti in zakonitosti Uredbe o kriterijih za določitev višine položajnega dodatka za javne uslužbence (Uradni list RS, št. 57/08) se zavrže.
Obrazložitev
1. Pobudnica izpodbija v izreku tega sklepa navedeni predpis. Zatrjuje, da je izpodbijana ureditev v neskladju z 2., 8., s 14. členom, z drugim odstavkom 120. člena in s 153. členom Ustave, z 2. in 21. členom Zakona o Vladi Republike Slovenije (Uradni list RS, št. 4/93 in nasl. – ZVRS) ter s prvim in tretjim odstavkom 24. člena Zakona o sistemu plač v javnem sektorju (Uradni list RS, št. 52/06 in nasl. – v nadaljevanju ZSPJS). Navaja, da ji na podlagi 24. člena ZSPJS pripada položajni dodatek, izpodbijani akt pa ji to pravico jemlje. Pobudi prilaga aneks k pogodbi o zaposlitvi, iz katere je razvidna uvrstitev po premestitvi na zahtevnejše delovno mesto vodje službe v 44. plačni razred oziroma po odpravi nesorazmerij v 49. plačni razred.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. ZSPJS v četrtem odstavku 3.a člena določa postopek za ugotovitev neskladnosti določb o plači v pogodbi o zaposlitvi javnega uslužbenca. V skladu s to določbo lahko pobudnica od delodajalca pisno zahteva, naj ugotovi, da ji je bila plača določena in izplačana v nasprotju z ZSPJS. V primeru molka delodajalca pa ima sodno varstvo. Zato se v takšnih primerih lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08 in OdlUS XVII, 2). Iz razlogov, navedenih v citiranem sklepu, pobudnica še ne izkazuje pravnega interesa za oceno ustavnosti in zakonitosti izpodbijane določbe. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik